
Konkursa ietvaros ir saņemti potenciālā projekta iesniedzēja jautājumi. Ministrija sniedz uz tiem šādas atbildes, citējot jautājumus.
Saņemtie jautājumi un atbildes 03.08.2026. 
Jautājums:
No veidlapā sniegtajiem norādījumiem saprotam, ka 4.6. punktā jāuzskaita visas projekta darbības atbilstoši konkursa nolikuma 2.4. punktā noteiktajām atbalstāmajām darbībām (t. sk. visas 7 obligātās atbalstāmās darbības un, ja nepieciešams, papildu darbības, kas nepieciešamas projekta mērķu un rezultātu sasniegšanai), norādot katras darbības īstenošanas periodu, atbildīgo institūciju un sagaidāmo rezultātu. 
Savukārt 4.5. punktā ir jāatspoguļo projekta īstenošanas laika grafiks, un veidlapā norādīts, ka darbību numuriem un nosaukumiem jāatbilst 4.6. punktā iekļautajām darbībām. 
Līdz ar to vēlamies precizēt, vai pareizi saprotam, ka:
- 4.5. punktā tiek uzskaitītas tās pašas projekta darbības, kas norādītas 4.6. punktā, tikai laika grafika veidā, atzīmējot to īstenošanas ceturkšņus;
- 4.6. punktā šīs pašas darbības tiek aprakstītas, papildus norādot atbildīgo institūciju un sasniedzamo rezultātu;
Līdz ar to 4.5. un 4.6. punkta saturs būtībā attiecas uz vienām un tām pašām projekta darbībām, kur 4.5. punkts kalpo kā laika plānojums, bet 4.6. punkts – kā darbību, atbildības un rezultātu uzskaite.

Atbilde:
Iesnieguma veidlapas 4.5.punktā un 4.6.punktā norādītajām darbībām jābūt vienām un tām pašām, kur 4.5. punktā tiek norādītas darbības laika grafika formā ar atzīmi par plānoto izpildi ceturkšņos. Savukārt 4.6. punktā šīs pašas darbības tiek aprakstītas, papildus norādot atbildīgo institūciju un sasniedzamo rezultātu.

Jautājums:
Vai 1.2. sadaļā “Eksperti, konsultanti” ir jāiekļauj tikai tie eksperti un konsultanti, kuri nodrošina projekta vadības, uzraudzības, kvalitātes kontroles, juridiskā vai finanšu atbalsta funkcijas?

Atbilde:
Jā. Budžeta sadaļā “1. Projekta vadība”, tostarp 1.2. sadaļā “Eksperti, konsultanti”, norāda tikai tādu ekspertu un konsultantu izmaksas, kas ir tieši saistītas ar projekta vadību, administrēšanu un projekta komandas horizontālo atbalstu.
Šajā sadaļā var iekļaut, piemēram, ekspertus un konsultantus, kuri nodrošina projekta līmeņa uzraudzību, iekšējo kontroli, juridisko, finanšu, iepirkumu un citi.

Jautājums:
Vai eksperti, lektori, metodiķi, akadēmiskais personāls, partnera eksperti un citi speciālisti, kuri iesaistīti konkrētu projekta aktivitāšu īstenošanā, budžetā jāuzrāda pie attiecīgās aktivitātes izmaksām vai pie 1.2. sadaļas “Eksperti, konsultanti”?
Atbilde:
Ekspertu, lektoru, metodiķu, akadēmiskā personāla, partneru ekspertu un citu speciālistu izmaksas norāda pie tās projekta darbības, kuras īstenošanai attiecīgais speciālists ir piesaistīts.
Tas attiecas, piemēram, uz:
· profesionālās tālākizglītības programmas izstrādi un īstenošanu;
· pedagoģiskā atbalsta konsultāciju satura izstrādi un konsultāciju īstenošanu;
· digitālā interaktīvā metodiskā materiāla un rokasgrāmatas izstrādi;
· profesionālās kompetences pilnveides pasākumiem;
· informatīvo kampaņu un citu projekta darbību īstenošanu.
Izmaksu klasifikāciju nosaka pēc darba satura un tā sasaistes ar konkrēto projekta darbību, nevis pēc personas amata, nodarbinātības veida vai strukturālās piederības.
Ja viena persona veic gan projekta vadības, gan konkrētas projekta darbības īstenošanas uzdevumus, izmaksas sadala atbilstoši plānotajam darba apjomam, piemēram, stundām vai slodzes daļai. Jānodrošina skaidra izmaksu nodalīšana un jānovērš vienu un to pašu izmaksu iekļaušana vairākās budžeta pozīcijās.

Jautājums:
Vai projekta aktivitāšu sadaļās ir pieļaujams veidot tādu pašu numerācijas loģiku kā projekta iesnieguma veidlapas 4.6. punktā norādītajām projekta darbībām?

Atbilde:
Jā. Budžeta projekta aktivitāšu sadaļās ir pieļaujams un ieteicams izmantot tādu pašu numerāciju un darbību nosaukumus kā projekta iesnieguma veidlapas 4.6. punktā.
Vienota numerācija nodrošina pārbaudāmu sasaisti starp:
· projekta darbībām;
· darbību īstenošanas laika grafiku;
· sasniedzamajiem rezultātiem;
· atbildīgajām institūcijām;
· budžeta izmaksām.
Tas ir īpaši svarīgi, jo projekta iesnieguma veidlapā noteikts, ka darbību numuriem un nosaukumiem laika grafikā jāatbilst 4.6. punktā norādītajiem, bet partneru veicamo darbību aprakstā jāsniedz atsauce uz tiem pašiem darbību numuriem.
Budžeta veidlapa jau paredz hierarhisku numerāciju, piemēram, 2., 2.1., 2.1.1. Tādēļ pie konkrētās 4.6. punkta darbības var veidot detalizētas budžeta apakšpozīcijas, saglabājot vienotu numerācijas loģiku.

Jautājums:
Vai projekta iesniedzējs drīkst papildus projekta iesniegumam pievienot atsevišķu budžeta pamatojuma dokumentu Word vai Excel formātā?

Atbilde:
Jā. Projekta iesniedzējs drīkst pievienot atsevišķu budžeta pamatojuma dokumentu, ja budžeta veidlapā nav pietiekami daudz vietas izmaksu aprēķinu detalizētai atspoguļošanai.
Tas arī noteikts atklātā projektu konkursa nolikuma sadaļā  “Iesniedzamie dokumenti”, kurā noteikts, ka projekta iesniegumam var pievienot arī citus dokumentus, kurus projekta iesniedzējs uzskata par nepieciešamiem projekta iesnieguma kvalitatīvai izvērtēšanai.
Papildu dokumentā ieteicams norādīt:
· budžeta pozīcijas numuru un nosaukumu;
· sasaisti ar projekta iesnieguma 4.6. punktā norādīto darbību;
· personāla pienākumus un iesaistes periodu;
· slodzi, stundu, mēnešu vai citu vienību skaitu;
· vienības likmi;
· atlīdzības aprēķina metodiku;
· darba devēja nodokļus un citus darba devēja izdevumus;
· kopējo izmaksu aprēķinu;
· izmaksu sadalījumu pa projekta īstenošanas gadiem;
· citus aprēķinos izmantotos pieņēmumus.
Budžeta pamatojumā norādītajām summām, numerācijai, slodzēm un periodiem jāsakrīt ar budžeta veidlapu un projekta iesnieguma 4.1., 4.5. un 4.6. punktā norādīto informāciju.
Papildu budžeta pamatojums jānorāda projekta iesniegumam pievienoto dokumentu sarakstā kā cits pievienotais dokuments.

Jautājums:
Vai detalizēts izmaksu pamatojums nepieciešams tikai personāla izmaksām vai arī pārējām budžeta pozīcijām un projekta aktivitātēm?

Atbilde:
Detalizēts izmaksu pamatojums nepieciešams ne tikai personāla izmaksām, bet vēlams  arī pārējām būtiskajām budžeta pozīcijām un projekta darbībām.
Pamatojumam jāļauj izvērtēt:
· izmaksu nepieciešamību projekta darbības īstenošanai;
· izmaksu aprēķina pamatotību;
· izmaksu samērīgumu;
· izmaksu sasaisti ar plānoto rezultātu;
· izmaksu sadalījumu pa īstenošanas periodiem;
· izmaksu nepārklāšanos ar citām budžeta pozīcijām vai finansējuma avotiem.
Atbilstoši izmaksu veidam norāda aprēķina vienību, vienības izmaksas, vienību vai dalībnieku skaitu, stundu vai mēnešu skaitu, kopējās summas aprēķinu un būtiskākos pieņēmumus.
Detalizācijas pakāpei jābūt samērīgai ar izmaksu apmēru un sarežģītību. Nelielām standartizētām izmaksām pietiek ar vienkāršu aprēķinu, bet lielām vai kompleksām izmaksām vēlams detalizētāks pamatojums.
Ja projekta iesniedzējs nepievieno atsevišķu budžeta pamatojumu, budžeta veidlapas pozīcijas nosaukuma laukā jānorāda tik daudz informācijas, lai izmaksu aprēķins būtu saprotams un pārbaudāms.
Personāla pozīcijām papildus norāda amatu vai funkciju, galvenos pienākumus, iesaistes periodu, slodzi vai stundu skaitu un atlīdzības aprēķina principu.

Jautājums:
Vai 15% netiešo izmaksu likme tiek rēķināta tikai  no projekta vadības personāla atalgojuma, bet ne no projekta īstenošanas personāla atalgojuma?
Atbilde:
Nē. 15% netiešo attiecināmo izmaksu likme nav aprēķināma tikai no projekta vadības personāla atlīdzības.
Atbilstoši Ministru kabineta noteikumu Nr. 640 (2025. gada 28. oktobris) 31.1. un 31.11. apakšpunktam un konkursa nolikuma 2.5.1. un 2.5.11. apakšpunktam aprēķina bāzi veido projekta vadības un projekta īstenošanas personāla, tai skaitā akadēmiskā personāla, tiešās attiecināmās atlīdzības izmaksas. Aprēķina bāzē iekļauj tikai tās izmaksas, kas kvalificētas kā personāla atlīdzības izmaksas.
Lūgums ņemt vērā, ka 15% aprēķinā neiekļauj veselības apdrošināšanas izmaksas, jo tās noteiktas kā atsevišķa attiecināmo izmaksu kategorija, kā arī neiekļauj ārpakalpojumu, ekspertu pakalpojumu un citas izmaksas, kas nav klasificētas kā personāla atlīdzība. Netiešo izmaksu apmērs var būt līdz 15% no minētās aprēķina bāzes.

